ΓΡΑΠΤΗ ΕΡΩΤΗΣΗ E-2849/97 υποβολή: Edith Mόller (V) προς την Επιτροπή (11 Σεπτεμβρίου 1997)

Θέμα: Πολιτική της ΕΕ στην πρώην Γιουγκοσλαβία

Οι υπηρεσίες της Επιτροπής στις οποίες έχουν ανατεθεί οι διάφορες κοινοτικές δραστηριότητες βοήθειας και ανασυγκρότησης στο έδαφος της πρώην Γιουγκοσλαβίας υπόκεινται σε συχνές ανακατατάξεις προσωπικού. Αυτό μπορεί - μαζί με την έλλειψη προσωπικού στην εν λόγω υπηρεσία- να έχει καταστρέψει τη συνοχή των προγραμμάτων και την ομαλή εξέλιξη της διαδικασίας ανασυγκρότησης.

Θα μπορούσε η Επιτροπή να παράσχει ένα πλήρες οργανόγραμμα των σχετικών υπηρεσιών στη ΓΔ 1Α (συμπεριλαμβανομένων των αντιπροσωπειών και της τεχνικής βοήθειας) από το 1995 μέχρι σήμερα (ή καθήκοντα για ΤΘ) καθώς και κάθε ανακατάταξη (ανακατάταξη/αναδιοργάνωση/...) με ένδειξη της ημερομηνίας και των καθηκόντων;

Απάντηση του κ. Van den Broek εξ ονόματος της Επιτροπής (27 Οκτωβρίου 1997)

Τα μέτρα που έλαβε η Επιτροπή για να αντιμετωπίσει τα πολιτικά καθήκοντα και τα καθήκοντα διαχείρισης για τις χώρες που προήλθαν από την πρώην Γιουγκοσλαβία είναι τρία.

Καταρχάς, η Επιτροπή εκπόνησε, το Δεκέμβριο του 1995, τις αναγκαίες διατάξεις που οδήγησαν, αφενός, στη δημιουργία μιας εσωτερικής ενδοϋπηρεσιακής ομάδας και, αφετέρου, στη συγκρότηση ενός πρώτου γραφείου αντιπροσωπείας στο Σεράγιεβο.

Η τοποθέτηση προσωπικού πραγματοποιήθηκε με εσωτερική ανακατάταξη εφόσον η τροποποίηση της αρμόδιας για τον προϋπολογισμό αρχής που προέβλεπε την εκτέλεση 100 εκατ. ECU για την πρώην Γιουγκοσλαβία, δεν προέβλεπε ενίσχυση του προσωπικού. Όσον αφορά την αντιπροσωπεία της Επιτροπής επιτόπου, αυτή καλύφθηκε με τον συνδυασμό εσωτερικής ανακατάταξης και χρησιμοποίησης 4 νέων θέσεων απασχόλησης που χορηγήθηκαν από την αρμόδια για τον προϋπολογισμό αρχή βάσει της ενοποιημένης εξωτερικής υπηρεσίας (τα έξοδα λειτουργίας καλύφθηκαν από το πρόγραμμα Phare κατά τους 10 πρώτους μήνες του 1996).

Στη συνέχεια, η Επιτροπή αποφάσισε, στις 26 Νοεμβρίου 1996, να προβεί σε ορισμένες τροποποιήσεις του οργανογράμματος της Γενικής Διεύθυνσης «Εξωτερικές υποθέσεις: Ευρώπη και Νέα Ανεξάρτητα Κράτη, εξωτερική πολιτική και πολιτική κοινής ασφάλειας, εξωτερική υπηρεσία» που είχαν σκοπό να συγκεντρώσουν στο πλαίσιο της διεύθυνσης D «Σχέσεις με τις άλλες ευρωπαϊκές χώρες», τις πολιτικές σχέσεις και τη διαχείριση των μέσων που σχετίζονται με το σύνολο των χωρών της πρώην Γιουγκοσλαβίας, πλην της Σλοβενίας (για την οποία η αρμοδιότητα μεταφέρθηκε στη διεύθυνση Β «Σχέσεις με τις χώρες της Κεντρικής Ευρώπης») καθώς και της Αλβανίας. Η παλιά μονάδα D1 χωρίστηκε σε δύο νέες, οι αρμοδιότητες των οποίων είναι οι ακόλουθες:

D1 - Βοσνία Ερζεγοβίνη και ανασυγκρότηση, συμπεριλαμβανομένου του διεθνούς συντονισμού - οριζόντια θέματα, προγράμματα που αφορούν πολλές χώρες για την πρώην Γιουγκοσλαβία.

D2 - Αλβανία, Πρώην Γιουγκοσλαβική Δημοκρατία της Μακεδονίας, Κροατία, Ομοσπονδιακή Δημοκρατία της Γιουγκοσλαβίας.

Αυτές οι μεταφορές αρμοδιοτήτων συνοδεύτηκαν από τη μεταφορά του αρμόδιου προσωπικού που είχε τη διαχείριση των σχετικών φακέλων. Λαμβάνοντας υπόψη τους διαθέσιμους ανθρώπινους πόρους και για να εξασφαλιστεί η καλύτερη διοικητική αποτελεσματικότητα, προβλέφθηκε να αναλάβει η μονάδα D1 τη συνολική ευθύνη της εφαρμογής της δημοσιονομικής βοήθειας στις σχετικές χώρες και τον εκεί διορισμό του σχετικού προσωπικού για το έργο αυτό. Εννοείται ότι ο προϊστάμενος της μονάδας D2 θα έχει επίσης στη διάθεσή του το προσωπικό της μονάδας D1, έτσι ώστε η διαχείριση των μέσων θα γίνεται βάσει κοινής συμφωνίας των δύο προϊσταμένων μονάδων. Θα ληφθούν εσωτερικές διατάξεις ώστε να συγκεκριμενοποιηθεί η κατανομή των ανθρώπινων πόρων μεταξύ των δύο γεωγραφικών μονάδων.

Η νέα μονάδα «πρώην Γιουγκοσλαβία» επωφελήθηκε, εξάλλου, με τη δημιουργία μιας νέας οικονομικής διεύθυνσης, από την 1η Οκτωβρίου 1996, όσον αφορά τα συμβατικά οικονομικά καθήκοντα και τα καθήκοντα αξιολόγησης.

Τέλος, δεν αποκλείεται, στα τέλη του 1997, να θελήσει η Επιτροπή να προβεί σε νέες αλλαγές στην έδρα ώστε να επωφεληθεί από την αποκτηθείσα πείρα και να ενισχύσει την αποτελεσματικότητα της διαχείρισης στο επίπεδο της εφαρμογής κοινοτικών προγραμμάτων ανασυγκρότησης.

Η Επιτροπή αποστέλλει απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου, λεπτομερέστερες πληροφορίες που ήθελαν να έχουν στη διάθεσή τους.

Η Επιτροπή συμμερίζεται τη γνώμη του Αξιότιμου Μέλους του Κοινοβουλίου σύμφωνα με την οποία ήταν συχνές οι εσωτερικές ανακατατάξεις προσωπικού. Αυτές είχαν καταστεί αναγκαίες επειδή η συγκεκριμένη γενική διεύθυνση αναγκαζόταν να προσαρμοστεί σε μία εσωτερική κάλυψη σχεδόν μόνιμου οργανικού δυναμικού τα τελευταία χρόνια για τη διαχείριση ποσών του προϋπολογισμού ολοένα και μεγαλύτερων (ιδίως για το πρόγραμμα Phare).

Σ' αυτό προστίθεται το γεγονός ότι για να ενισχύσει τους εσωτερικούς εμπειρογνώμονες της αναγκάστηκε να προσφύγει σε αυτούς που παρέχουν υπηρεσίες και σε βοηθητικούς υπαλλήλους, με περιορισμένη διάρκεια συμβάσεων και με μεγάλη κινητικότητα που δεν διευκόλυνε τη διαχείριση των προγραμμάτων ανασυγκρότησης. Αν και η κατάσταση αυτή δεν χαρακτηρίζει μόνο τα προγράμματα για την πρώην Γιουγκοσλαβία και έχει υπογραμμιστεί ήδη από το 1994 από την ετήσια έκθεση του Ελεγκτικού Συνεδρίου, είναι ωστόσο ιδιαίτερα αισθητή στην περίπτωση της πρώην Γιουγκοσλαβίας. Εξάλλου, η έλλειψη αυτή ανθρώπινου δυναμικού εμποδίζει τη δημιουργία ενός δικτύου αντιπροσωπειών στις χώρες που προήλθαν από την πρώην Γιουγκοσλαβία.